༢༽ཏུང་ཧོན་ཡིག་རྙིང་ལས་སྐུ་གཤེམ་མཇོལ་བོན་པོ་རྣམས།ཀྱིས།དོ་མ་ལ་སྩོགས་ཏེ་རྐང་འགྲོས་ཀྱྀ་རྣམས་གཤོག་ཡུགས་ཀྱིས་གདབ།དེ་ནས་རིང་སེར་གཤེགས།པའི་རིམ་པའ་ལ།སྐུ་གཤེན་རིགས་གཤེན་དང་།ཕངས་བོན་པོ་གཉིས་ཏེ་གསུམ་གྱིས་སྣ་དྲང།ཞེས་པའི་སྐུ་གཤེན་ནི་བོན་པོ་སྤྱིའི་འབོད་སྟངས་ཤིག་ཡིན།དེ་དང་སྐུ་བོན་ཏེ་རྒྱལ་པོ་སྐུའི་རིམ་གྲོ་བྱེད་པའི་གཤེན་པོ་སོགས་དང་བྱེད་ལས་འདྲ།ཏུང་ཧོན་ཡིག་རྙིང་གནམ་གྀ་ལྷ་ལས།ས་ག་དོག་དྲུག་དུ།འགྲེང་མགོ་ནག་གྀ་རྗེ་མྱེད་གྀ་རྗེ།དུད་རྔོག་ཆག་བླ་མྱེད་ཀྱི་བླར།བློན་པོ་ལྷོ་རྔེགས།བོན་པོ་མཚེ་གཅོ།ཕྱག་ཚང་ཤ་སྤུག་མྱྀ་རྗེ་ལྷ་དང་བདུད་དུ་བརྒྱྀས་ནས།ཡུལ་བོད་ཀ་གཡག་དྲུག་ཏུ་བྱོན་ཞེས་མཆི།ཞེས་པ་ལས་བོན་པོ་མཚེ་གཅོ་ནི་གཤེན་གྱི་སྔ་བ་ཡིན།ཆོས་འབྱུང་མཁས་པའི་དགའ་སྟོན་ལས་ཆོས་གྲྭའི་སློབ་དཔོན་སྐུའི་སྔགས་མཁན་སྟོད་སྨད་ཀྱི་དབང་བློན་རྣམས་ལ་དངུལ་གྱི་ཡི་གེ་ཆེན་པོ་བྱིན།སྐུ་འཚོ་བའི་བོན་པོ་གཟིམས་མལ་བརྩིགས་ཁབ་བྱང་ཐང་གི་ས་མཁན་མཐའི་སོ་ཁ་སྲུང་བ་དང་སྐུ་མཁར་གྱི་རྩེ་སྲུང་སོགས་ལ་དངུལ་ཡིག་ཆུང་བ་བྱིན་ཚུལ་བཤད་པའི་སྐུ་འཚོ་བའི་བོན་པོ་ནི་སྐུ་བོན་ཏེ་སྐུ་གཤེན་དང་དོན་གཅིག་ཡིན།རིགས་གཤེན་ཞེས་པའང་དེ་དག་དང་ཆ་འདྲ།རྒྱལ་གཤེན་གྱི་གདུང་རབས་ལས་རྒྱལ་ལ་སྔ་བ་གཉའ་ཁྲི་བཙན་པོ།གཤེན་ལ་སྔ་བ་ཡ་ངལ་མཚེ་བཅོ་གསུམ།དེ་བཞིན་མུ་ཁྲི་བཙན་པོར་བཅོ་བུ་ཕྱག་དཀར་གྱིས་མཛད།ལྷ་རི་གྱང་མཐོའི་ཁ་ལ་གསས་མཁར་ཁོ་མ་ནེ་ཆུང་བཞེངས།དིང་ཁྲི་བཙན་པོ་ལ་སྐུ་གཤེན་བཅོ་བུ་སྨིན་དཀར་མཛད།སོ་ཁྲི་བཙན་པོ་སྐུ་གཤེན་བཅོ་བུ་འོད་དཀར་མཛད།གདགས་ཁྲི་བཙན་པོ་ལ་སྐུ་གཤེན་བཅོ་བུ་ཤེལ་དཀར་མཛད།ཞེས་པ་ལྟར་བཙན་པོ་རྒྱལ་རབས་སྐབས་སུ་རྒྱལ་པོ་རེ་ལ་སྐུ་གཤེན་ཏེ་སྐུ་འཚོ་བའི་བོན་པོ་ཞིག་ཡོད།དེ་ལས་དུར་བོན་པོ་དང་།ཕངས་བོན་པོ།མཇོལ་བོན་པོ་དག་ནི་གཤེན་པོ་སྟེ།བོན་བྱེ་བྲག་པའི་ཆོ་ག་སྤེལ་བའི་བོན་པོ་ཡིན་ནོ།།